Manta

Die manta (Manta birostris) is 'n vis wat wêreldwyd voorkom in tropiese, subtropiese en ook gematigde waters. Plaaslik kom hulle aan die suid- en ooskus van Suid-Afrika, vanaf Valsbaai tot by die Mosambiekkanaal, asook in Madagaskar en die Maldive voor. 

 Kenmerke 
Die manta kan tot 6,7 m breed word van vlerkpunt tot vlerkpunt en die mond is voor aan die kop. Die stert is dun en kort. Die manta kan óf donker, gryserige blou of groenerige bruin óf swart aan die bokant wees. Die onderkant is wit. Hulle kom voor by die kontinentale bank in water wat 100 m diep is. Hulle is vivipaar en twee kleintjies word op 'n slag gebore. Mantas is oor die algemeen alleenlopers, maar kan ook in pare voorkom. Hulle spring ook soms uit die water uit. 

 Klassifikasie 
Hulle word deur die IUBN geklassifiseer as 'n kwesbare spesie. Tot in 2017 was die spesie in die genus Manta geklassifiseer, saam met die kleiner Alfred manta (Mobula alfredi). DNS-toetse het egter getoon dat beide spesies meer verwant is aan rôe van die genus Mobula. As gevolg hiervan, is die reusemanta herdoop na Mobula birostris om sy nuwe klassifikasie te weerspieël.

 Sien ook 
 Alfabetiese lys van visse
 Lys van Suider-Afrikaanse visse volgens wetenskaplike name
 Lys van varswater visfamilies
 Lys van visfamilies

 Bron 
 Coastal Fishes of Southern Africa. Phil & Elaine Heemstra. 2004. 

 Verwysings 

 Eksterne skakel 
 http://www.fishbase.org/summary/Mobula-birostris.html

Kategorie:Haaie